[{"text_idx": "#000002", "text": "Mae dwy nodwedd bwysig i\u2019n ro\u0302l i fel Aelod Cynulliad. Yn gyntaf, gwneud yn siw\u0302r bod etholwyr yn gallu dod ata i i drafod unrhyw fater sy\u2019n effeithio arnyn nhw neu ar eu cymuned leol. Yn ail, i fod yn agored am y gwaith rwy\u2019n wneud yma ar Ynys Mo\u0302n ac yn y Cynulliad yng Nghaerdydd."}, {"text_idx": "#000003", "text": "Yr wythnos diwethaf, fe agorais fy swyddfa etholaeth newydd yn Llangefni ar 1b Stryd yr Eglwys. Mae\u2019r adeilad yn cael ei rannu gyda swyddfa Plaid Cymru ar yr ynys ac mae hefyd yn safle yn y gogledd-orllewin i\u2019r Aelod Seneddol Ewropeaidd dros Gymru, Jill Evans. Mae\u2019r swyddfa newydd felly yn leoliad i\u2019ch cynrychiolwyr Plaid Cymru lleol i gyd yn yr un lle."}, {"text_idx": "#000006", "text": "Yn y Cynulliad yr wythnos diweddaf, cefais y cyfle i ofyn i Brif Weinidog Cymru sut oedd y llywodraeth am adnewyddu ffydd pobl Ynys Mo\u0302n yn eu gwasanaeth ambiwlans ar o\u0302l y digwyddiad ym Mhorthladd Caergybi, lle roedd dyn yn disgwyl am awr a hanner cyn i ambiwlans ei gludo i\u2019r ysbyty ar o\u0302l dioddef trawiad posib ar ei galon. Rwy\u2019n fwy a mwy pryderus am y straen sydd ar staff galluog a gwych y gwasanaeth ambiwlans a\u2019u gallu i ddarparu gwasanaeth fel y maent wedi eu hyfforddi i\u2019w gwneud ac eisiau ei gynnig i\u2019r cyhoedd. Rwyf wedi gofyn am eglurhad o beth aeth o\u2019i le."}, {"text_idx": "#000007", "text": "Yn fy araith yng Nghynadledd Plaid Cymru dros y penwythnos, fe bwysleisiais pwysigrwydd adnabod a chredu ym mhotensial economaidd Cymru ond hefyd yr angen sydd arnom ni i gael strategaeth glir gyda ffocws i wthio ymlaen ein potensial \u2013 rhywbeth nad yw\u2019r llywodraeth Lafur wedi llwyddo i wneud."}, {"text_idx": "#000008", "text": "Ar drip diweddar i\u2019r Iwerddon gyda Phwyllgor Menter a Busnes y Cynulliad, fe siaradom gyda Gweinidogion yno am wneud y gorau o\u2019n moroedd a\u2019n harfordiroedd o ran egni, masnach, twristiaeth a bwyd, er enghraifft. Fel AC ar ynys, fe allaf weld y potensial. Felly, gadewch i ni greu strategaeth i wneud y gorau o beth sydd o\u2019n hamgylch ni!"}]